section_heading: Spomenici i znamenitosti
paragraph_text: Najveća znamenitost je dvorac Oršić u Gornjoj Bistri. Sagradio ga je oko 1773. grof Krsto II Oršić. Dvorac je trokrilno, jednokatno zdanje s ovalnom dvoranom u središnjoj osi kata i kapelom u južnom krilu. Ovalna dvorana oslikana je zidnim slikama mitološkog sadržaja iz 1778. godine, s likovima Venere, Jupitera i Kronosa. U kapeli su također očuvane zidne slike te izvorni barokni inventar. Svojim izgledom i oblikovanjem, dvorac je jedan od najznačajnijih baroknih spomenika Hrvatske. Smješten je usred razrušenog baroknog perivoja. U drugoj polovini 20. stoljeća, dvorac je dobio namjenu; u njemu je smještena Specijalna bolnica za kronične dječje bolesti.